****

Keskustoimisto, terveyden ja hyvinvoinnin yksikkö

**TERVEYSPISTE – toteutusohje ja toimintaperiaatteet**

Suomen Punaisen Ristin (SPR) terveyspistetoiminnan toteutusohje on SPR:n hallituksen nimeämän ensiapu- ja terveystoiminnan asiantuntijaryhmän 22.5.2018 hyväksymä hallinnollinen ohje ja on voimassa toistaiseksi.

Suomen Punaisen Ristin tehtävänä on täydentää sosiaali- ja terveydenhuoltoa ja tukea toimintavalmiutta erilaisissa onnettomuus- ja kriisitilanteissa sekä sodan ja kansallisten katastrofien aikana. Terveet ja toimintakykyiset ihmiset selviytyvät paremmin kriisi- ja häiriötilanteissa ja sen jälkeisessä palautumisvaiheessa. Terveyden edistäminen on osa järjestön auttamisvalmiutta myös häiriötilanteissa. Osaavat vapaaehtoiset ja ammattilaiset ovat valmiina toimimaan Punaisen Ristin tehtävissä viranomaisten tukena ja apua tarvitsevien auttamiseksi.

Terveyspisteet ovat osa Suomen Punaisen Ristin terveyden edistämisen ohjelmaa. Ohjelman eri toimintamuodoissa ihmisiä kannustetaan huolehtimaan omasta ja lähiyhteisönsä terveydestä, ehkäisemään tapaturmia ja hankkimaan erilaisia arjessa selviytymisen taitoja. Terveyspisteiden toiminta parantaa ihmisten kykyä selviytyä arkielämässä, ehkäisee terveydellisiä ongelmia sekä elämäntapasairauksia.

Terveyspisteiden toiminnan kehittämisessä huomioidaan paikalliset tarpeet.

**Terveyspisteen arvot ja periaatteet**

Suomen Punaisen Ristin Terveyspisteen toimintaa ohjaavat järjestön arvot ja periaatteet. Toiminta on luottamuksellista ja edellyttää vapaaehtoistoimijoilta vaitiolovelvollisuutta.

**Keskustoimisto:**

Terveyspisteet kuuluvat keskustoimiston terveyden ja hyvinvoinnin yksikön koordinoimaan terveyden edistämisen ohjelmaan. Terveydenedistämisen koordinaattori tukee piirien terveydenhuollon vastuuhenkilöitä ohjaamaan Terveyspiste-toimintaa.

**Piiri:**

Piirissä on nimetty terveydenhuollon vastuuhenkilö, hän:

* tukee Terveyspiteiden toimintaa ohjaamalla Terveyspisteen vastuuhenkilöä (=terveyspistevastaava) paikallisen tarpeen arvioon, toimintaperiaatteisiin ja välittämällä tarvittavaa tietoa terveyspistevastaavalle.
* päivittää Terveyspisteiden yhteystiedot ja seuraa toiminnan toteutumista
* perehdyttää terveyspistevastaavan toiminnan sisältöihin, laatuun ja seurantaan.

**Osasto:**

* ottaa yhteyttä piirin terveydenhuollon vastuuhenkilöön ohjeiden saamiseksi ja materiaalin sekä rahoituksen selvittämiseksi sekä laatii budjetin
* osaston hallitus käsittelee Terveyspisteen perustamisen ja hyväksyy sen kokouksessaan
* neuvottelee ja sopii paikallisen sosiaali- ja terveydenhuollon kanssa Terveyspisteen roolista paikkakunnalla
* nimeää terveyspistevastaavan sekä hankkii toimijoitasekä osallistuu perehdyttämiseen
* hankkii tarvittaessa tilat Terveyspisteelle.

**Tiedotus**

* Osasto tiedottaa alueensa väestölle, yhteistyökumppaneille ja sidosryhmille Terveyspisteestä (toimintamuodot, paikka, aukioloajat).

**Yhteistyö**

Terveyspiste tekee yhteistyötä:

* osaston muiden toimintaryhmien kanssa
* paikallisen terveydenhuollon ja muiden järjestöjen kanssa resurssien ja asiantuntemuksen hyödyntämiseksi
* piirin terveydenhuollosta vastaavan työntekijän kanssa
* piirin /osaston nimittämän terveystoiminnan yhteyshenkilön kanssa (vapaaehtoinen)

**Terveyspisteissä toimivat vapaaehtoiset**

* Terveyspistevastaavana toimii laillistettu terveydenhuollon ammattihenkilö, kuten sairaanhoitaja, terveydenhoitaja tai lääkäri.
* Terveyspisteen terveysneuvonnan antajana voi toimia myös nimikesuojattu terveydenhuollon ammattihenkilö, esim. lähihoitaja.

**Toimintamuodot: mitä Terveyspisteissä tehdään?**

* Terveyspisteet tarjoavat anonyymiä, vapaaehtoista ja maksutonta ohjausta, tukea, neuvontaa sekä muuta terveyttä ja hyvinvointia edistävää toimintaa.
* Terveyspisteen vapaaehtoisten jakama tieto sekä ohjeet ja neuvot pohjautuvat näyttöön perustuvaan tietoon, jolla tarkoitetaan parasta saatavilla olevaa, ajantasaista ja tutkittua tietoa sekä kansallisia Käypä hoito -suosituksia.
* Ohjaukseen pyritään käyttämään vaikuttaviksi tunnistettuja menetelmiä ja toimintakäytäntöjä, esim. motivoivaa haastattelua.
* Ohjauksessa ja keskustelujen tukena voidaan käyttää esim. Audit-testiä ja muita asiakkaan terveyskäyttäytymistä mittaavia luotettavia testejä, vyötärön ympäryksen, painon ja verenpaineen mittauksia.
* Teema- ja koulutuspäivät, erilaiset ryhmätoiminnan muodot sekä valtakunnallisten teemaviikkojen ja -päivien vietto on osa toimintaa.
* Terveyspiste voi toimia myös liikkuvana toimintapisteenä.
* Terveyspiste on osa osaston valmiutta, mm. varautumalla paikallisiin häiriötilanteisiin (myrkyt, vesikriisi, pandemiat).
* Terveyspistevastaava huolehtii Terveyspisteen toiminnan laadusta

**Mitä Terveyspisteissä ei tehdä?**

* Terveyspisteissä **ei tehdä hoitotyötä**. Kävijä ohjataan tarvittaessa hoitoon alueen terveyspalveluihin.
* Terveyspisteessä annetusta ohjauksesta ja neuvonnasta, ei tehdä potilasasiakirjoja. Tilastointi tehdään säilyttäen asiakkaiden anonymiteetti.
* Verensokeria ei mitata, mutta tarvittaessa kävijää ohjataan, opastetaan, ja neuvotaan kävijää omatoimiseen mittaukseen kävijän omalla mittauslaiteella. Jos osasto tai piiri päätyy hakemaan itse yksityisen terveydenhuollon toimintaan lupaa, joka kattaa verensokerin mittauksen, ja laajentamaan omaa toimintaansa, toivomme, että osasto ilmoittaa asiasta myös keskustoimistoon.
* Ei anneta tietoja vaihtoehtohoidoista. Vaihtoehtohoidot ovat hoitoja ja menetelmiä, jotka eivät perustu lääketieteelliseen tietoon ja joiden tehoa tai turvallisuutta ei ole luotettavasti osoitettu.

**Toiminnan seuranta**

* Terveyspiste täyttää piirien ja osastojen ohjeistamana toiminnan seurantakaavakkeita ja tarvittaessa muita seurantamenetelmiä.
* Vuoden lopussa Terveyspisteestä tehdään toimintakertomus.
* Toimintasuunnitelma tehdään aina vähintään vuodeksi.
* Terveyspisteissä toimivat vapaaehtoiset päivittävät tietojaan ja osaamistaan säännöllisesti sekä osallistuvat aktiivisesti heille tarjottuun koulutukseen.

**Terveyspisteessä toimivan oikeudet ja velvollisuudet**

Vapaaehtoisena ammattilaisena toimivalla on

oikeus

* osallistua taitojensa mukaisiin vapaaehtoistehtäviin Terveyspisteessä
* tehtävän mukaiseen perehdytykseen, koulutukseen, tietoon ja tukeen.
* toiminnan ohjaukseen ja haastavien tilanteiden purkuun ja jälkihuoltoon.
* toimiessaan kuulua Punaisen Ristin vapaaehtoistoiminnan vakuutusten piiriin.

Velvollisuus

* toimia Punaisen Ristin arvojen ja periaatteiden, SPR:ssä hyväksyttyjen suuntaviivojen ja sääntöjen mukaisesti.
* sitoutua toiminnan ja tehtävän edellyttämään vaitiolovelvollisuuteen.
* kouluttautua tehtävään, johon lupautunut.
* sitoutua hoitamaan tehtävä, kuten on vapaaehtoisesti ja sovitusti lupautunut.
* kieltäytyä itselleen sopimattomasta tehtävästä esimerkiksi terveydellisestä syystä tai puutteellisesta perehdytyksestä johtuen.

**Järjestön oikeudet**

Järjestöllä on oikeus

* valvoa toiminnan laatua ja päättää sen jatkamisesta.
* valita vapaaehtoistehtäviin tehtävän mukaisesti sopivia vapaaehtoisia.
* lopettaa toiminta, jos se on Punaisen Ristin periaatteiden vastaista.
* kannustaa vapaaehtoisia aktiiviseen jäsenyyteen.

**Järjestön velvollisuudet**

Järjestöllä on velvollisuus

* suunnitella, toteuttaa ja arvioida toimintaa vapaaehtoistoiminnan näkökulmasta
* taata vapaaehtoisen oikeuksien toteutuminen
* varata vapaaehtoistoimintaan riittävät voimavarat.
* ottaa vastaan toiminnasta kiinnostuneet ja pyrkiä etsimään heille heidän taitojensa mukaisia tehtäviä.
* tarjota vapaaehtoisille tehtävässä tarvittava perehdytys, koulutus, ammatillinen tuki, ohjaus ja työvälineet toimintaan.
* varmistaa riittävän turvallinen toimintaympäristö.
* määritellä kussakin vapaaehtoistehtävässä vapaaehtoisen oikeudet ja velvollisuudet.
* tarjota mahdollisuudet kehittyä vapaaehtoistoiminnassa.